CELEX: 52017PC0241
Language: mt
Date: 2017-05-23
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta' Implimentazzjoni 2014/170/UE li tistabbilixxi lista ta’ pajjiżi terzi li ma jikkooperawx fil-ġlieda kontra s-sajd illegali, mhux irrappurtat u mhux irregolat, fir-rigward tal-Unjoni tal-Comoros

IL-KUMMISSJONI EWROPEA
            Brussell, 23.5.2017
            COM(2017) 241 final
            2017/0096(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta' Implimentazzjoni 2014/170/UE li tistabbilixxi lista ta’ pajjiżi terzi li ma jikkooperawx fil-ġlieda kontra s-sajd illegali, mhux irrappurtat u mhux irregolat, fir-rigward tal-Unjoni tal-Comoros
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               Ir-raġunijiet għall-proposta u l-għanijiet tagħha
            
            
               Il-proposta tikkonċerna l-applikazzjoni tar-Regolament tal-Kunsill (KE) Nru 1005/2008 tad-29 ta' Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999
                  1
                (ir-Regolament IUU).
            
            
               Kuntest ġenerali
            
            
               Din il-proposta qiegħda ssir fil-kuntest tal-implimentazzjoni tar-Regolament IUU u hija r-riżultat ta' proċeduri ta’ investigazzjoni u ta' djalogu li saru skont ir-rekwiżiti sostantivi u proċedurali stabbiliti fir-Regolament IUU li jipprevedi inter alia li l-pajjiżi kollha jeħtieġ li jaqdu dmirjiethom skont id-dritt internazzjonali bħala Stat tal-bandiera, tal-port, kostali jew tas-suq biex jimpedixxu, jiskoraġġixxu u jeliminaw is-sajd IUU.
            
            
               Id-dispożizzjonijiet eżistenti fil-qasam tal-proposta
            
            
               Id-Deċiżjoni tal-Kummissjoni tal-1 ta’ Ottubru 2015 dwar notifika lil pajjiż terz dwar il-possibbiltà li dan jiġi identifikat bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat (ĠU C 324, 2.10.2015, p. 6).
            
            
               Id-Deċiżjoni ta’ Implimentazzjoni tal-Kummissjoni tat-23 ta' Mejju  2017 (ĠU C XXXX, XX.XX.2017, p …) li tidentifika lill-Unjoni tal-Comoros bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat.
            
            
               Konsistenza ma’ politiki u għanijiet oħra tal-Unjoni
            
            
               Mhux applikabbli.
            
            
               2.IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONI TAL-IMPATT
            
            
               Konsultazzjonijiet mal-partijiet interessati
            
            
               Il-partijiet interessati involuti fil-proċediment kellhom il-possibbiltà li jiddefendu l-interessi tagħhom matul il-proċeduri ta' investigazzjoni u ta' djalogu, skont id-dispożizzjonijiet tar-Regolament IUU.
            
            
               Ġbir u użu tal-għarfien espert
            
            
               Ma kienx hemm ħtieġa ta’ għarfien espert estern.
            
            
               Valutazzjoni tal-impatt
            
            
               Din il-proposta hija r-riżultat tal-implimentazzjoni tar-Regolament IUU.
            
            
               Ir-Regolament IUU ma jinkludix dispożizzjonijiet għall-valutazzjoni ġenerali tal-impatt iżda fih lista eżawrjenti ta’ kundizzjonijiet li jridu jiġu vvalutati.
            
         
         
            
               3.ELEMENTI ĠURIDIĊI TAL-PROPOSTA
            
            
               Sommarju tal-azzjoni proposta
            
            
               Fl-1 ta’ Ottubru 2015, il-Kummissjoni, b'Deċiżjoni tal-Kummissjoni, innotifikat lill-Unjoni ta' Comoros li l-Kummissjoni tqisha bħala possibbli li tiġi identifikata bħala pajjiż li ma jikkooperax skont ir-Regolament IUU. 
            
            
               Il-Kummissjoni bdiet démarches fir-rigward tal-Unjoni ta' Comoros. Dawn id-démarches kienu jikkonsistu, inter alia, minn azzjonijiet li jipprovdu raġunijiet għall-azzjonijiet tagħha, opportunità għall-pajjiż biex iwieġeb u jiċħad, id-dritt li jitlob u jipprovdi informazzjoni addizzjonali, il-pjanijiet ta' azzjoni proposti bħala rimedju għas-sitwazzjoni kif ukoll żmien biżżejjed biex iwieġeb u żmien raġonevoli biex jirrettifika s-sitwazzjoni. 
            
            
               Fit-23 ta' Mejju  2017 il-Kummissjoni, bid-Deċiżjoni ta’ Implimentazzjoni tal-Kummissjoni, identifikat lill-Unjoni ta' Comoros bħala pajjiż terz li l-Kummissjoni tqis bħala pajjiżi terz li ma jikkooperax skont ir-Regolament IUU.
            
            
               Il-proposta mehmuża għal Deċiżjoni ta’ Implimentazzjoni tal-Kunsill hija bbażata fuq is-sejbiet li kkonfermaw li l-Unjoni ta' Comoros naqset milli taqdi dawk li huma l-obbligi tagħha skont id-dritt internazzjonali bħala Stat tal-bandiera, tal-port, kostali jew tas-suq. 
            
            
               Għalhekk, qed jiġi propost li l-Kunsill jadotta l-proposta mehmuża għal Deċiżjoni.
            
            
               Il-bażi ġuridika
            
            
               Ir-Regolament tal-Kunsill (KE) Nru 1005/2008 tad-29 ta' Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat (IUU).
            
            
               Il-prinċipju tas-sussidjarjetà
            
            
               Il-proposta taqa’ taħt il-kompetenza esklużiva tal-Unjoni Ewropea. Għalhekk il-prinċipju tas-sussidjarjetà ma japplikax.
            
            
               Il-prinċipju tal-proporzjonalità
            
            
               Il-proposta hija konformi mal-prinċipju tal-proporzjonalità għar-raġunijiet li ġejjin:
            
            
               Il-forma ta' azzjoni tinsab deskritta fir-Regolament IUU u ma tħalli l-ebda lok għal deċiżjoni nazzjonali.
            
            
               L-indikazzjoni ta' kif il-piż finanzjarju u amministrattiv li jkollhom iġorru l-Unjoni, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jitnaqqas kemm jista' jkun u jkun proporzjonat mal-mira tal-proposta, mhijiex applikabbli.
            
            
               Għażla tal-istrumenti
            
            
               L-istrumenti proposti: deċiżjoni.
            
            
               Mezzi oħra ma jkunux xierqa minħabba r-raġuni li ġejja:
            
            
               Mezzi oħra ma jkunux xierqa billi r-Regolament IUU ma jistipulax għażliet alternattivi.
            
            
               4.IMPLIKAZZJONI BAĠITARJA 
            
         
         
            
               Il-proposta ma għandha l-ebda implikazzjoni għall-baġit tal-Unjoni.
            
            
               2017/0096 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta' Implimentazzjoni 2014/170/UE li tistabbilixxi lista ta’ pajjiżi terzi li ma jikkooperawx fil-ġlieda kontra s-sajd illegali, mhux irrappurtat u mhux irregolat, fir-rigward tal-Unjoni tal-Comoros
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra r-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999
                  2
               , u b’mod partikolari l-Artikolu 33(1) tiegħu,
            
            
               Wara li kkunsidra l-proposta mressqa mill-Kummissjoni Ewropea, 
            
            
               Billi:
            
            
               1.INTRODUZZJONI
            
            
               (1)Ir-Regolament (KE) Nru 1005/2008 (ir-Regolament IUU) jistabbilixxi sistema tal-Unjoni li tipprevjeni, tiskoraġġixxi u telimina sajd illegali, mhux irrappurtat u mhux irregolat (IUU).
            
            
               (2)Il-Kapitolu VI tar-Regolament IUU jistabbilixxi l-proċedura fir-rigward tal-identifikazzjoni ta’ pajjiżi terzi li ma jikkooperawx, id-démarches fir-rigward ta’ pajjiżi identifikati bħala pajjiżi terzi li ma jikkooperawx, l-istabbiliment ta’ lista ta’ pajjiżi terzi li ma jikkooperawx, it-tneħħija mil-lista ta’ pajjiżi terzi li ma jikkooperawx, il-pubbliċità tal-lista ta’ pajjiżi li ma jikkooperawx u kull miżura ta’ emerġenza.
            
            
               (3)Fl-24 ta' Marzu 2014 l-Kunsill adotta d-Deċiżjoni ta’ Implimentazzjoni tal-Kunsill 2014/170/UE li tistabbilixxi lista ta’ pajjiżi terzi li ma jikkooperawx fil-ġlieda kontra s-sajd IUU skont ir-Regolament (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat.
            
            
               (4)B’konformità mal-Artikolu 32 tar-Regolament IUU, bid-Deċiżjoni tal-1 ta’ Ottubru 2015 (id-Deċiżjoni tal-1 ta’ Ottubru 2015)
                  3
               , il-Kummissjoni nnotifikat lill-Unjoni ta' Comoros (minn hawn ’l quddiem imsejħa “il-Comoros”) dwar il-possibbiltà li tiġi identifikata bħala pajjiż li l-Kummissjoni tqis bħala pajjiż terz li ma jikkooperax.
            
            
               (5)Fid-Deċiżjoni tal-1 ta' Ottubru 2015, il-Kummissjoni inkludiet l-informazzjoni dwar il-fatti u l-kunsiderazzjonijiet essenzjali li fuqhom hija bbażata din l-identifikazzjoni possibbli.
            
            
               (6)Id-Deċiżjoni ġiet notifikata lill-Comoros flimkien ma’ ittra li fiha huwa ssuġġerit li l-Comoros timplimenta pjan ta’ azzjoni biex in-nuqqasijiet identifikati jiġu rettifikati f’kooperazzjoni mill-qrib mal-Kummissjoni.
            
            
               (7)B’mod partikolari l-Kummissjoni stiednet lill-Comoros: (i) tieħu l-miżuri kollha meħtieġa għall-implimentazzjoni tal-azzjonijiet inklużi fil-pjan ta' azzjoni ssuġġerit mill-Kummissjoni; (ii) tivvaluta l-implimentazzjoni tal-azzjonijiet inklużi fil-pjan ta' azzjoni ssuġġerit mill-Kummissjoni; u (iii) biex kull sitt xhur tibgħat rapport dettaljat lill-Kummissjoni li jivvaluta l-implimentazzjoni ta' kull azzjoni fir-rigward, fost l-oħrajn, tal-effettività individwali u/jew kumplessiva tagħha sabiex tiżgura sistema ta' kontroll tas-sajd li hija konformi b'mod sħiħ.
            
            
               (8)Il-Comoros ngħatat l-opportunità li twieġeb bil-miktub u bil-fomm għad-Deċiżjoni tal-1 ta’ Ottubru 2015, kif ukoll għal informazzjoni oħra rilevanti komunikata mill-Kummissjoni, li jippermettilha tippreżenta provi li jiċħdu jew li jikkompletaw il-fatti esposti fid-Deċiżjoni tal-1 ta’ Ottubru 2015. Il-Comoros ġiet żgurata dwar id-dritt tagħha li titlob, jew li tipprovdi, informazzjoni addizzjonali.
            
            
               (9)Bid-Deċiżjoni tagħha u l-ittra tagħha tal-1 ta' Ottubru 2015, il-Kummissjoni fetħet proċess ta' djalogu mal-Comoros u enfażizzat li tqis li fil-prinċipju perjodu ta' sitt xhur huwa suffiċjenti biex jintlaħaq ftehim.
            
         
         
            
               (10)Il-Kummissjoni kompliet tfittex u tivverifika l-informazzjoni kollha li qieset bħala meħtieġa. Il-kummenti bil-fomm u bil-miktub li tressqu mill-Comoros wara d-Deċiżjoni tal-1 ta' Ottubru 2015 ġew ikkunsidrati u meqjusa. Il-Comoros inżammet infurmata, jew bil-fomm jew bil-miktub, dwar id-deliberazzjonijiet tal-Kummissjoni.
            
            
               (11)Madankollu, il-Kummissjoni kienet tal-fehma li l-oqsma ta’ tħassib u ta' nuqqasijiet kif deskritt fid-Deċiżjoni tal-1 ta’ Ottubru 2015 ma ġewx indirizzati b’mod suffiċjenti mill-Comoros u li l-miżuri li ġew proposti fi pjan ta’ azzjoni ma ġewx implimentati bis-sħiħ.
            
            
               (12)Konsegwentement, permezz tad-Deċiżjoni ta’ Implimentazzjoni tal-Kummissjoni 2017/xxx/UE
                  4
               , il-Kummissjoni identifikat lill-Comoros bħala pajjiż terz li ma jikkooperax fil-ġlieda kontra s-sajd IUU.
            
            
               (13)Abbażi tal-proċeduri ta’ investigazzjoni u ta’ djalogu mwettqa mill-Kummissjoni, inkluża l-korrispondenza li ġiet skambjata u l-laqgħat li saru, u abbażi tar-raġunijiet li fuqhom huma bbażati d-Deċiżjoni tal-1 ta’ Ottubru 2015 u d-Deċiżjoni ta’ Implimentazzjoni tal-Kummissjoni 2017/xxx/UE, huwa xieraq li l-Comoros titqiegħed fil-lista ta’ pajjiżi terzi li ma jikkooperawx fil-ġlieda kontra s-sajd IUU.
            
            
               (14)Skont l-Artikolu 34(1) tar-Regolament IUU, il-Kunsill, filwaqt li jaġixxi b’maġġoranza kwalifikata fuq proposta mill-Kummissjoni, għandu jneħħi pajjiż terz mil-lista ta’ pajjiżi terzi li ma jikkooperawx jekk dak il-pajjiż terz juri li s-sitwazzjoni li wasslet biex jiġi inkluż fil-lista tkun ġiet rettifikata. Deċiżjoni għat-tneħħija għandha tikkunsidra wkoll jekk il-pajjiżi terzi kkonċernati identifikati ħadux miżuri konkreti li jistgħu jiksbu titjib tas-sitwazzjoni li jdum fit-tul.
            
            
               2.PROĊEDURA FIR-RIGWARD TAL-COMOROS
            
            
               (15)Fl-1 ta’ Ottubru 2015, il-Kummissjoni nnotifikat lill-Comoros skont l-Artikolu 32 tar-Regolament IUU li hi qieset il-possibbiltà li tidentifika lill-Comoros bħala pajjiż terz li ma jikkooperax u stiednet lill-Comoros biex, f’kooperazzjoni mill-qrib mas-servizzi tagħha, timplimenta pjan ta’ azzjoni biex jiġu rettifikati n-nuqqasijiet identifikati fid-Deċiżjoni tal-1 ta’ Ottubru 2015. Minn meta saret dik id-Deċiżjoni, il-Comoros ressqet bil-miktub l-opinjonijiet tagħha u ltaqgħet mal-Kummissjoni biex tiddiskuti l-punti rilevanti. Il-Kummissjoni pprovdiet lill-Comoros b'informazzjoni rilevanti bil-miktub. Il-Kummissjoni kompliet tfittex u tivverifika l-informazzjoni kollha li qieset bħala meħtieġa. Il-kummenti bil-fomm u bil-miktub mibgħuta mill-Comoros wara d-Deċiżjoni tal-1 ta' Ottubru 2015 ġew ikkunsidrati u meqjusa, filwaqt li l-Comoros inżammet infurmata, bil-fomm jew bil-miktub, dwar id-deliberazzjonijiet tal-Kummissjoni. Il-Kummissjoni kienet tal-fehma li l-oqsma ta’ tħassib u ta' nuqqasijiet kif deskritt fid-Deċiżjoni tal-1 ta’ Ottubru 2015 ma ġewx indirizzati b’mod suffiċjenti mill-Comoros u li l-miżuri li ġew proposti fi pjan ta’ azzjoni ma ġewx implimentati bis-sħiħ.
            
            
               3.L-IDENTIFIKAZZJONI TAL-COMOROS BĦALA PAJJIŻ TERZ LI MA JIKKOOPERAX
            
            
               (16)Fid-Deċiżjoni tal-1 ta' Ottubru 2015, il-Kummissjoni analizzat id-dmirijiet tal-Comoros u evalwat il-konformità tagħha mal-obbligi internazzjonali tagħha bħala Stat tal-bandiera, tal-port, kostali jew tas-suq. Għall-fini ta’ dak ir-rieżami, il-Kummissjoni qieset il-parametri elenkati fl-Artikolu 31(4) sa (7) tar-Regolament IUU.
            
            
               (17)Il-Kummissjoni rrevediet il-konformità tal-Comoros b'konformità mal-konklużjonijiet tad-Deċiżjoni tal-1 ta' Ottubru 2015, u wara li kkunsidrat l-informazzjoni rilevanti pprovduta minn hemm 'il quddiem mill-Comoros, il-pjan ta' azzjoni ssuġġerit, kif ukoll il-miżuri meħuda biex is-sitwazzjoni tiġi rettifikata.
            
            
               (18)In-nuqqasijiet ewlenin identifikati mill-Kummissjoni kienu relatati ma’ diversi nuqqasijiet b'rabta mal-implimentazzjoni ta' obbligi tad-dritt internazzjonali marbuta b’mod partikolari mal-adozzjoni ta’ qafas legali xieraq u ta' proċeduri xierqa ta' reġistrazzjoni u ta' liċenzjar, nuqqas ta’ kooperazzjoni u ta’ skambju ta’ informazzjoni fi ħdan l-amministrazzjoni tal-Unjoni tal-Comoros u ma’ pajjiżi terzi fejn joperaw il-bastimenti Comorjani, nuqqas ta’ monitoraġġ xieraq u effiċjenti u nuqqas ta’ sistema ta' sanzjonar b'effett ta' deterrent. Nuqqasijiet oħra identifikati huma relatati, b'mod aktar ġenerali, mal-konformità mal-obbligi internazzjonali inklużi r-rakkomandazzjonijiet u r-riżoluzzjonijiet tal-Organizzazzjonijiet Reġjonali tal-Ġestjoni tas-Sajd (RFMOs). Ġie identifikat nuqqas ta’ konformità ma’ rakkomandazzjonijiet u riżoluzzjonijiet minn korpi rilevanti bħall-Pjan Internazzjonali ta’ Azzjoni Kontra s-Sajd Illegali, Mhux Irrappurtat u Mhux Irregolat tan-Nazzjonijiet Uniti (IPOA IUU), filwaqt li ġew identifikati wkoll il-Linji Gwida Volontarji tal-FAO dwar il-Prestazzjoni tal-Istat tal-Bandiera. Madankollu, in-nuqqas ta' konformità ma' rakkomandazzjonijiet u riżoluzzjonijiet mhux vinkolanti tqies biss bħala prova ta' sostenn u mhux bħala bażi għall-identifikazzjoni.
            
            
               (19)Fid-Deċiżjoni ta’ Implimentazzjoni 2017/xxx/UE, il-Kummissjoni identifikat lill-Comoros bħala pajjiż terz li ma jikkooperax skont ir-Regolament IUU.
            
            
               (20)Fir-rigward tar-restrizzjonijiet possibbli fuq il-Comoros bħala pajjiż fil-fażi tal-iżvilupp għandu jiġi nnutat li l-istatus tal-iżvilupp u l-prestazzjoni globali tal-Comoros rigward il-ġestjoni tas-sajd jistgħu jkunu mdgħajfin minħabba l-livell ta’ żvilupp tiegħu. Madankollu, meta wieħed iqis in-natura tan-nuqqasijiet stabbiliti mill-Comoros, il-livell ta' żvilupp tal-Comoros ma jistax jiskuża għalkollox jew inkella jiġġustifika l-prestazzjoni globali tagħha bħala Stat tal-bandiera, tal-port, kostali jew tas-suq fir-rigward tas-sajd u l-insuffiċjenza tal-azzjonijiet tagħha biex tipprevjeni, tiskoraġġixxi u telimina s-sajd IUU.
            
            
               (21)Wara li ġew ikkunsidrati d-Deċiżjoni tal-1 ta' Ottubru 2015 u d-Deċiżjoni ta' Implimentazzjoni 2017/xxx/UE tat-23 ta' Mejju, u l-proċess ta' djalogu mal-Comoros li sar mal-Kummissjoni u l-eżitu tiegħu, jista' jiġi konkluż li l-azzjonijiet meħuda mill-Comoros fid-dawl tal-obbligi tagħha bħala Stat tal-bandiera huma insuffiċjenti biex ikun hemm konformità mal-Artikoli 63, 64, 91, 94, 117 u 118 tal-Konvenzjoni tan-Nazzjonijiet Uniti dwar id-Dritt tal-Baħar.
            
            
               (22)B'hekk, il-Comoros naqset milli taqdi l-obbligi tagħha skont id-dritt internazzjonali bħala Stat tal-bandiera biex tieħu azzjoni sabiex tipprevjeni, tiskoraġġixxi u telimina s-sajd IUU.
            
            
               4.STABBILIMENT TA' LISTA TA' PAJJIŻI TERZI LI MA JIKKOOPERAWX
            
            
               (23)Fid-dawl tal-konklużjonijiet milħuqa hawn fuq fir-rigward tal-Comoros, dak il-pajjiż għandu jiġi inkluż, skont l-Artikolu 33 tar-Regolament IUU, fil-lista ta' pajjiżi terzi li ma jikkooperawx stabbilita bid-Deċiżjoni ta' Implimentazzjoni 2014/170/UE. Għalhekk, id-Deċiżjoni ta' Implimentazzjoni 2014/170/UE għandha tiġi emendata skont dan.
            
            
               (24)L-inklużjoni tal-Comoros fil-lista ta’ pajjiżi li ma jikkooperawx fil-ġlieda kontra s-sajd IUU tinvolvi l-applikazzjoni tal-miżuri stabbiliti fl-Artikolu 38 tar-Regolament IUU. L-Artikolu 38(1) tar-Regolament IUU jipprevedi l-projbizzjoni tal-importazzjoni ta’ prodotti tas-sajd maqbuda minn bastimenti li jtajjru l-bandiera ta’ pajjiżi li ma jikkooperawx. Fil-każ tal-Comoros, dik il-projbizzjoni għandha tkopri l-istokkijiet u l-ispeċijiet kollha, kif definit fl-Artikolu 2(8) tar-Regolament IUU, billi n-nuqqas ta’ miżuri xierqa adottati fir-rigward tas-sajd IUU li jwasslu għall-identifikazzjoni tal-Comoros bħala pajjiż terz li ma jikkooperax mhuwiex limitat għal stokk jew għal speċi partikolari.
            
            
               (25)Huwa nnutat li s-sajd IUU, inter alia, jeżawrixxi l-istokkijiet tal-ħut, jeqred il-ħabitats tal-baħar, għandu effetti negattivi fuq il-konservazzjoni u l-użu sostenibbli tar-riżorsi tal-baħar, ifixkel il-kompetizzjoni, jipperikola s-sigurtà tal-ikel, iqiegħed lis-sajjieda onesti fi żvantaġġ inġust, u jdgħajjef il-komunitajiet kostali. Fid-dawl tal-kobor tal-problemi relatati mas-sajd IUU, huwa meqjus bħala neċessarju li l-Unjoni timplementa malajr l-azzjonijiet fir-rigward tal-Comoros bħala pajjiż terz li ma jikkooperax. Bħala konsegwenza, din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            
            
               (26)Jekk il-Comoros turi li s-sitwazzjoni li tat lok għall-inklużjoni tagħha fil-lista tkun ġiet rettifikata, il-Kunsill, filwaqt li jaġixxi b’maġġoranza kwalifikata fuq proposta mill-Kummissjoni, għandu jneħħi lill-Comoros mil-lista ta’ pajjiżi terzi li ma jikkooperawx skont l-Artikolu 34(1) tar-Regolament IUU. Kwalunkwe deċiżjoni għat-tneħħija għandha tqis ukoll jekk il-Comoros ħaditx miżuri konkreti biex ikun jista' jinkiseb titjib tas-sitwazzjoni li jdum fit-tul.
            
         
         
            
               ADOTTA DIN ID-DEĊIŻJONI: 
            
            
               Artikolu 1
            
            
               "L-Unjoni tal-Comoros" għandha tiġi miżjuda fl-Anness tad-Deċiżjoni ta' Implimentazzjoni 2014/170/UE.
            
            
               Artikolu 2
            
            
               Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 286, 29.10.2008, p. 1.
               
               
                  
                     (2)
                  ĠU L 286, 29.10.2008, p. 1.
               
               
                  
                     (3)
                  Id-Deċiżjoni tal-Kummissjoni tal-1 ta’ Ottubru 2015 dwar notifika lil pajjiż terz dwar il-possibbiltà li dan jiġi identifikat bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat (
                  
                     ĠU C 324, 2.10.2015, p. 6
                  
                  ).
               
               
                  
                     (4)
                  Id-Deċiżjoni ta’ Implimentazzjoni tal-Kummissjoni 2017/xxx/UE tat-23 ta' Mejju li tidentifika lill-Unjoni tal-Comoros bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat (ĠU L xx, jj.xxxx.2017, p. x).